Schwefeldioxid
Schwäfeldioxid, SO2, isch e farbloses, giftigs Gas, wo e stechige un süre Gschmack het. Es entstoht vor allem bi dr Verbrennig vu schwäfelhaltige fossile Brennstoffe wie Chohle oder Erdölprodukte, wo bis zue 4 Prozent Schwäfel enthalde. Dodur duet's in erheblichem Mass zuer weltwitte Luftverschmutzig bitrage, es isch ei Bestanddeil vum Süre Räge, wobi sich s'Schwäfeldioxid mit Wasser zue Schwäfeliger Süri (H2SO3) umsetzt.
Um säll z'verhindere git's verschideni Verfahre zuer Rauchgasentschwäfelig. D'Schwäfeldioxidbelastig vu dr Luft isch dorum in Dytschland drastisch zruckgange, aber bispilwiis in China noch immer extrem hoch.

Flüssigs Schwäfeldioxid leest zahlriichi Stoffe un het sich doher als wertvolls Lösigsmiddel etabliert.

Es isch s'Anhydrid vu dr schwäflige Süri H2SO3.

In dr Läbensmiddelindustri findet Schwäfeldioxid under dr Bezeichnig E 220 als Konservierigsmiddel un Antioxidationsmiddel Verwendig, vor allem fer Druchefrüchte, Herdepfelgrichte, Fruchtsäfte, Schlegg un Wi.
Es dient au zuer Herstellig vu Thionylchlorid SOCl2.
Ferner isch Schwäfeldioxid e wichtigs Edukt zuer Herstellig vu Schwäfeltrioxid, um aschliessend konzentrierti Schwäfelsüri z. B. mit em Kontaktverfahre herzstelle.

Herstellig 
Schwäfeldioxid wird oft hergstellt dur Verbrennig vu Schwäfel an dr Luft

S(s) + O2 (g) → SO2 (g)

Schwäfelwasserstoff su Rohöl cha ebefalls verbrennt werre: 

2H2S(g) + 3O2 (g) → 2H2O(g) + 2SO2 (g)

Sulfide wie Iisepyrite un Sphalerite (Zinkblende) chänne au verwendet werre:

4FeS2 (s) + 11O2 (g) → 2Fe2O3 (s) + 8SO2 (g)

2ZnS (s) + 3O2 (g) → 2ZnO (s) + 2SO2 (g)

Wenn anhydriertes CaSO4, mit flüssigem Koks und Sand bi dr Zementherstellig erhitzt wird, entstoht CaSiO3 un Schwäfeldioxid isch e Näbeprodukt

2CaSO4 (s) + 2SiO2 (s) + C (s) → 2CaSiO3

Toxizität 
E Schwäfeldioxidkonzentration, wo yberem MAK-Wert lit, cha bim Mensch zue Chopfschmerze, Ybelkeit un Bnummeheit füehre. In höchere Konzentratione schädigt s'Gas starch d'Bronchie un d'Lunge oder sogar d'Nucleinsüre, d'Träger vu dr Erbeigeschafte.

Sustigs 
 Schwäfeldioxid spilt e dominierendi Rolle bim Vulkanismus uffem Jupitermond Io.
 Uf dr Erde wird Schwäfeldioxid ebefalls bi Vulkanusbrüch usgast un cha debi bis in d'Stratosphäri glange. Schwäfeldioxid in dr Stratosphäri het e abchüehlende Klimaeffekt. 

Chemischi Verbindig